钦定古今图书集成/理学汇编/学行典/第182卷 > 许昭先
## 钦定古今图书集成/理学汇编/学行典/第182卷 > 许昭先

按《宋书孝义传》：“许昭先，义兴人也。叔父肇之坐事系
狱，七年不判。子侄二十许人，昭先家最贫薄，专独料
诉，无日在家。饷馈肇之，莫非珍新。家产既尽，卖宅以
充之。肇之诸子倦怠，昭先无有懈息，如是七载。尚书
沈演之嘉其操行，肇之事由此得释。昭先舅夫妻并
疫病死亡，家贫无以送，昭先卖衣物以营殡葬。舅子”
三人并幼，赡护皆得成长。昭先父母皆老病，家无僮
役，竭力致养，甘旨必从，宗党嘉其孝行。雍州刺史刘
真道板为征北参军，昭先以亲老不就本邑，补主簿，
昭先以叔未仕，又固辞。元嘉初，西阳董阳五世同财，
为乡邑所美。会稽姚吟事亲至孝，孝建初，扬州辟文
学从事，不就。